Nooi lente binnetoe | SARIE
As die bome begin bot, begin jou hande mos jeuk om jou huis reg te trek. Met klein, bekostigbare veranderinge kan jy ’n groot verskil maak.
1. Met verf, lap en papier
Verf ’n klein sytafel wit of roomkleur. Maak of koop ’n groot blomkussing en sny ’n swerm swaeltjies uit stewige papier en druk met wondergom teen jou muur vas. En natuurlik, altyd ’n bos vars blomme of blare. Wenk: Geblomde gordyne raak nou weer mode.
2. Raam dit
’n Mooi raam en ’n stuk afvalmateriaal of geskenkpapier maak ’n bekostigbare kits-skildery.
3. Lente in die slaapkamer
Maak van ’n stuk sagte geblomde katoen (sommer rokmateriaal) ’n ekstragroot slaapkussing (Woolworths en @home hou dit aan). Sit ’n potplant voor jou bed en versier jou deken met laprose en ’n stukkie lint as stam. Werk met die hand vas sodat jy dit weer kan lostorring as jy moeg is daarvoor.
4. Plan met ’n lint
Wie hou nou nie van’n lint nie. As jy weer blomme insteek, plaas ’n lengte lint langs die vaas, sommer net vir die mooi.
5. Heeljaar bloeisels
Soek op die internet na ’n mooi bloeiseltak-ontwerp, vergroot dit op die fotostaatmasjien tot ’n grootte van jou keuse. Teken dit na op jou muur en verf dit met stokperdjieverf of oorskiet-muurverf.